
	Comisia pentru buget, finanţe şi bănci
	
	Bucureşti,        
Nr. 22/376/29.09.2010


Biroul Permanent

al

Camerei  Deputaţilor

Vă înaintăm, alăturat, raportul asupra Proiectului de Lege pentru ratificarea Acordului de împrumut pentru Proiectul privind realizarea legăturii reţelei de metrou cu Aeroportul Internaţional Bucureşti, între Agenţia Internaţională de Cooperare a Japoniei şi România, semnat la Tokyo la 10 martie 2010 cu care comisia noastră a fost sesizată în fond cu adresa Biroului Permanent nr.PL.x 395 din 1 septembrie 2010.
	PREŞEDINTE,

Viorel ŞTEFAN


Parlamentul  României

	Comisia pentru buget, finanţe şi bănci
	
	Bucureşti,    
Nr. 22/376/ 29.09.2010


RAPORT

asupra Proiectului de Lege pentru ratificarea Acordului de împrumut pentru Proiectul privind realizarea legăturii reţelei de metrou cu Aeroportul Internaţional Bucureşti, între Agenţia Internaţională de Cooperare a Japoniei şi România, 
semnat la Tokyo la 10 martie 2010
Cu adresa nr.PL.x. 395 din 1 septembrie 2010, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu Proiectul de Lege pentru ratificarea Acordului de împrumut pentru Proiectul privind realizarea legăturii reţelei de metrou cu Aeroportul Internaţional Bucureşti, între Agenţia Internaţională de Cooperare a Japoniei şi România, semnat la Tokyo la 10 martie 2010.

La întocmirea raportului s-au avut în vedere avizele favorabile ale Comisiei de politică externă, Comisiei juridice, de disciplină şi imunităţi, a Comisiei pentru industrii şi servicii  precum şi  al Consiliului Legislativ, cu observaţii şi propuneri.

Proiectul are ca obiect aprobarea Acordului de împrumut între România şi Agenţia Internaţională de Cooperare a Japoniei aferent Proiectului privind realizarea legăturii reţelei de metrou cu Aeroportul Internaţional Bucureşti, semnat la Tokyo la 10 martie 2010.

Costul total al proiectului se cifrează la 5.292.131.000 lei, sursele de finanţare a acestuia fiind asigurate de la bugetul de stat, prin prevederea de către Ministerul Transporturilor şi Infrastructurii a sumelor necesare cu prioritate în bugetul anual al S.C. METROREX S.A, pe toată durata implementării proiectului. Se estimează că proiectul se va finaliza la sfarşitul anului 2019.
Împrumutul de la Agenţia Internaţională de Cooperare a Japoniei aferent Proiectului privind realizarea legăturii reţelei de metrou cu Aeroportul Internaţional Bucureşti, în valoare de 41.870.000.000 yeni, va fi disponibilizat în tranşe, într-o perioadă de până la 11 ani de la data intrării în efectivitate a Acordului, în baza cheltuielilor eligibile efectuate în cadrul proiectului. Ministerul Finanţelor Publice va afectua tragerile din fondurile împrumutului, destinaţia sumelor fiind stabilită conform legislaţiei privind datoria publică în vigoare. Drepturile şi obligaţiile părţilor în aplicarea prevederilor acordului de împrumut vor fi stabilite prin intermediul unui acord subsidiar încheiat între Ministerul Finanţelor Publice, S.C. METROREX S.A şi Ministerul Transporturilor şi Infrastructurii.
Proiectul se realizează de către S.C. METROREX S.A prin Unitatea de Implementare a Proiectului (UIP) înfiinţată în cadrul acestuia.         
Prin obiectul său de reglementare, proiectul de act normativ se încadrează în categoria legilor ordinare, iar în aplicarea dispoziţiilor art.75 alin.(1) din Constituţia României, republicată, prima Cameră sesizată fiind Camera Deputaţilor.

La lucrările comisiei au participat 30 deputaţi, din totalul de 35 membri ai comisiei.
A participat din partea Ministerului Finanţelor Publice, doamna Cucu Boni, Director General Adjunct din cadrul Direcţiei de Trezorerie şi Datorie publică.

Raportul comisiei a fost adoptat cu  unanimitate de voturi. 
În urma dezbaterii Proiectului de Lege pentru ratificarea Acordului de împrumut pentru Proiectul privind realizarea legăturii reţelei de metrou cu Aeroportul Internaţional Bucureşti, între Agenţia Internaţională de Cooperare a Japoniei şi România, semnat la Tokyo la 10 martie 2010, în şedinţa din data de 28 septembrie 2010, comisia propune supunerea spre dezbaterea şi adoptarea Plenului Camerei Deputaţilor a unui raport în forma prezentată de iniţiator.
	PREŞEDINTE,

 Viorel ŞTEFAN
	SECRETAR,

Iuliu NOSA


Şef serviciu, Consilier parlamentar

Gica Roşu

Consilier parlamentar:
   Luminiţa Ghiorghiu    

